সিড়ি বেয়ে ওঠার সময় বুক ধড়ফড় করে? সতর্ক হবেন কীভাবে?

ওয়েব ডেস্ক: সিড়ি বেয়ে উপরে ওঠার সময় কী আপনার বুক ধড়ফড় করে? কারও কারও ক্ষেত্রে দ্রুত এই অনুভূতি চলে গেলেও কিন্তু অনেক ক্ষেত্রেই এই সমস্যার জেরে শ্বাস-কষ্টের মত সমস্যাও দেখা যায়। কী কারণে এই ধরনের সমস্যা হয়, এই সমস্যা দূর হবেই বা কীভাবে? এই প্রশ্ন থাকে সকলের মনেই।

প্রথমেই জেনে রাখুন কী কী কারণে এই সমস্যা হতে পারে! সমতলে হাঁটার তুলনায় সিঁড়ি দিয়ে উপরে ওঠা কঠিন। কারণ তা মধ্যাকর্ষণের বিপরীতে ঘটে। সিঁড়ি দিয়ে উঠলে পায়ের পেশি ভারী হয়ে আসে। দেহে অক্সিজেনের প্রবাহ কমতে থাকে। তার পর হৃৎপিণ্ড আরও দ্রুত রক্ত পাম্প করে সারা দেহে ছড়িয়ে দেয়। ক্লান্তি, উদ্বেগ, অতিরিক্ত ক্যাফিন, দেহে জলশূন্যতার মতো বিষয়গুলি তৈরি হলে সামান্যতম পরিশ্রমে হৃৎস্পন্দন বেড়ে যায়। কারণ দেহে তখন অক্সিজেনের অভাব তৈরি হয়। ফলে সিঁড়ি দিয়ে উপরে উঠলে বুকে চাপ অনুভূত হতে পারে। রক্তাল্পতা, থাইরয়েডের সমস্যা, উচ্চ রক্তচাপের মতো সমস্যার ক্ষেত্রে সিঁড়ি দিয়ে ওঠার সময়ে বুক ধড়ফড় করতে পারে।

আরও পড়ুন: সামনেই লক্ষ্মীপুজো, নারকেল নাড়ু ছাড়া দেবীর পুজো অসম্পূর্ণ! কেন জানেন?

এইধরনের সমস্যা দেখা দিলে আগেভাগেই চিকিৎসকের পরামর্শ নেওয়া দরকার। সঙ্গে বুকে ব্যাথা, মাথা ঘোরা, শ্বাস কষ্টের সমস্যা দেখা দিলে অবশ্যই পরামর্শ নেওয়া প্রয়োজন। সহজ কিছু পরীক্ষা, যেমন ইসিজি, স্ট্রেস টেস্ট বা ইকোকার্ডিয়োগ্রামের মাধ্যমে, উপসর্গগুলি কতটা ক্ষতিকারক তা জানা সম্ভব।